Imtella' April 1, 2021 - Aġġornata 1 Ta' April, 2021 8:28pm Rapport: Nigel Mifsud Studju ġeoloġiku tal-għolja li fuqha hemm il-kappella tal-Lunzjata u s-salib ta' Laferla li jiddominaw ix-xenarju pittoresk tas-Siġġiewi, sab li l-art hija tat-tafal, simili għall-għoljiet li fuqhom huma mibnija l-Imdina u l-Imtarfa. L-istudju li dam għaddej madwar sentejn u li sar mill-konsulent ġeotekniku tal-Kurja, il-Perit Adrian Mifsud, ikkonkluda li t-tafal qed jiżżerżaq 'l isfel u ċaqlaq miegħu l-blat li hemm fuqu, li qed iservi ta' pedament tal-knisja. Is-Segretarju Amministrattiv tal-Kurja, Michael Pace Ross, qal li l-istudju ta stampa ċara tas-sitwazzjoni prekarja li tinsab fih il-kappella. "Illum nafu li l-faċċata ħierġa 'il barra u s-saqaf fil-parti ta' quddiem tal-kappella waqa' ukoll. U hemm xquq kbar minn isfel sal-bejt u anke fuq iz-zuntier hemm ħsarat kbar." Is-Sur Pace Ross qal li din il-ġimgħa, l-Arċidjoċesi applikat mal-Awtorita' tal-Ippjanar biex isir l-intervent ta' restawr meħtieġ fuq il-kappella li tinsab fil-periklu li tiġġarraf. Qal li x-xogħol se jsir mid-direttorat tar-restawr tal-Gvern. Spjega li mal-applikazzjoni ġie ippreżentat dokument mill-Perit Ivana Farrugia mid-direttorat tar-restawr, li jispjega l-metodu ta' kif se jsir ir-restawr. Dan jelenka interventi li jridu jsiru biex tissaħħah l-istabilità tal-kappella, x'makkinarju hu meħtieġ u kif dan hu pjanat li jiddaħħal fejn il-kappella. "Il-kmamar li hemm mal-ġemb tal-kappella jridu jinħattu u wara l-intervent jerġgħu jinbnew. Taħt iz-zuntier irid isir piling u micro-piling. Dawn huma interventi biex inneħħu l-periklu għax bħalissa l-istat tal-kappella hu perikoluż." Il-kappella li ilha mibnija madwar 600 sena, ilha bil-bieb magħluq aktar minn 50 sena. Wara li ġġarraf parti mis-saqaf, il-kappella spiċċat bejta tal-ħamiem, bil-konsenturi fil-ħitan tagħha dejjem jitwessgħu, u mdawra b'fence tal-ħadid biex jevita l-periklu għal mijiet li jmorru jippassiġġaw fl-inħawi. Is-Sur Pace Ross qal li l-istima inizjali tal-ispiża hi ta' madwar miljun ewro u x-xogħol kollu se jitħallas mill-Ministeru għall-Wirt Nazzjonali. Dwar x'se jsir mill-kappella, magħrufa l-aktar għal-lejl ta' bejn Ħamis ix-Xirka u l-Ġimgħa l-Kbira, is-segretarju amministrattiv tal-kurja qal li jekk ma jinqala' xejn aktar minn dak stabbili fir-rapporti tekniċi, ix-xogħol għandu jkun lest fi ftit snin u se jiddiskutu mal-parroċċa tas-Siġġiewi dwar l-użu tagħha.